የኢህአዴግ ስራ አስፈፃሚ ኮሚቴ ከመጪው እሁድ ጀምሮ ስብሰባ እንደሚያካሄድ ገለጸ
የኢህአዴግ ሥራ አስፈጻሚ ኮሚቴ ከመጋቢት 2 ፣ 2010 ዓም ጀምሮ ስብሰባ  እንደሚያካሄድ  የኢህአዴግ  ጽህፈት ቤት  ኃላፊ አቶ ሽፈራው ሽጉጤ ገለጹ ።የኢህአዴግ ፅህፈት ቤት ኃላፊ አቶ ሽፈራው ሽጉጤ ዛሬ በሰጡት ጋዜጣዊ መግለጫ ሥራ አስፈፃሚ ኮሚቴው የግንባሩ አባል የሆኑት አራት ብሄራዊ ድርጅቶች የኢህአዴግ ሥራ አስፈፃሚ ኮሚቴ ግምገማን መሠረት በማድረግ ባካሄዱት ግምገማ ውጤት ላይ ይወያያል።የኢህአዴግ ሥራ አስፈፃሚ ኮሚቴ በታህሳስ ወር ባካሄደው ስብሰባ ያስተላለፋቸው ውሳኔዎች በየብሔራዊ ድርጅቶች እንዴት እየተፈፀሙ እንዳሉ የሚገመግም ይሆናልም ተብሏል።ሥራ አስፈፃሚ ኮሚቴው ሀገሪቱ ያለችበትን ወቅታዊ ሁኔታና የጥልቅ ተሐድሶውን አፈፃፀም መነሻ በማድረግ ሥራ አስፈፃሚው ያሳለፋቸው ውሳኔዎችና ያስቀመጣቸው አቅጣጫዎች ያሉበትን ደረጃ ገምግሞ ቀጣይ አቅጣጫዎችን ያስቀምጣል ተብሎ ይጠበቃል።ከዚህ በተጨማሪም ሥራ አስፈፃሚ ኮሚቴው በስብሰባው ባለፉት ስድስት ወራት በመላው ሀገሪቱ የተከናወኑ ስራዎች እና ፀድቀው ወደ ስራ የገቡ እቅዶችን አፈፃፀም  እንደሚገመግምም አቶ ሽፈራው  ተናግረዋል።በተጨማሪም የኢህአዴግ ሊቀመንበር አቶ ኃይለማርያም ደሳለኝ ያቀረቡትን ከኃላፊነት መልቀቂያ ጥያቄ ተከትሎ የተፈጠረውን የአመራር ጉድለት እንደሚያሟላም አቶ ሽፈራው ሽጉጤ ገልፀዋል።በሌላ በኩል በኢህአዴግ ህገ ደንብ መሠረት የድርጅቱ ጉባኤ ከ2 ዓመት እስከ 2 አመት ከ6 ወር ባለው ጊዜ ውስጥ መካሄድ ሲገባው፤ በፀጥታና ወቅታዊ ጉዳዮች የተነሳ ባለመካሄዱ ምክር ቤቱ በህገ ደንቡ ላይ በተቀመጠለት ኃላፊነት መሠረት ጉባኤው የሚካሄድበትን ወቅት ይራዘም፤ አይራዘም የሚለው ላይ ውይይት ያደርጋል ብለዋል።የሁሉም ብሔራዊ ድርጅቶች ማዕከላዊ ኮሚቴዎች የየብሔራዊ ድርጅቶቹ ጉባኤ በስድስት ወር እንዲራዘም ውሳኔ በማሳለፋቸው እና አሁን በኢህአዴግ ምክር ቤት ውሳኔ ላይ የሚሳተፉትም የብሔራዊ ድርጅቶቹ ማዕከላዊ ኮሚቴ አባላት በመሆናቸው ጥያቄው ተቀባይነት አግኝቶ እስከ ነሐሴ ወር ድረስ ሊራዘም እንደሚችል እምነታቸውን ገልፀዋል።የኢህአዴግ ሥራ አስፈፃሚ ታህሳስ ላይ ባደረገው ውይይት ወቅታዊ ሁኔታዎችን ታሳቢ በማድረግ አስቸኳይ ጊዜ አዋጅ ተግባራዊ ሊሆን እንደሚችል በተባበረ ድምፅ ወስኖ እንደነበር ያስታወሱት አቶ ሽፈራው፤ ከስብሰባው በኋላ በምስራቅ አማራ አካባቢዎች እና ኋላም በኦሮሚያ ክልል አንዳንድ አካባቢዎች የፀጥታ ችግር በመነሳቱ አዋጁ ተግባር ላይ መዋሉን ገልፀዋል።በአንድ በኩል የአስቸኳይ ጊዜ አዋጁን ተግባራዊ ማድረግና የሃገሪቱን የፀጥታ ችግር ማስተካከል በሌላ በኩል ደግሞ የብሔራዊ ድርጅቶች የተናጠል ጉባዔዎችን ማካሄድ ወቅታዊ ስራዎች ስለነበሩ የኢህአዴግ ሥራ አስፈጻሚና የምክር ቤቱ ስብሰባዎች እስካሁን አለመካሄዳቸውን አንስተዋል።ከስራ አስፈፃሚ ኮሚቴው ስብሰባ መጠናቀቅ በኋላም የኢህአዴግ ምክር ቤት ስብሰባ እንደሚካሄድም አቶ ሽፈራው ገልፀዋል።በዚህ የምክር ቤቱ ስብሰባም የኢህአዴግ ሊቀመንበር እንደሚመረጥ አቶ ሽፈራው ተናግረዋል።በድርጅታዊ እንቅስቃሴ፣ ችግሮች እና መፍትሄዎች ላይም ምክር ቤቱ ተወያይቶ ውሳኔዎችን እንደሚያሳልፍ እና አቅጣጫዎችን እንደሚያስቀምጥ ይጠበቃል።